**Výzva** **na predkladanie ponúk**(ďalej len „výzva“)

na zákazku zadávanú postupom podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

(ďalej len „zákon o verejnom obstarávaní“)

1. **IDENTIFIKÁCIA VEREJNÉHO OBSTARÁVATEĽA**

Názov organizácie: **Odvoz a likvidácia odpadu a.s. v skratke: OLO a.s.**

Adresa organizácie: Ivanská cesta 22, 821 04 Bratislava

IČO: 00 681 300

DIČ: 2020318256

Krajina: Slovenská republika

Kontaktná osoba: Ing. Michaela Lúčna

Telefón: +421 918 110 144

E-mail: lucna@olo.sk

Webové sídlo (URL): www.olo.sk

(ďalej len „verejný obstarávateľ“ alebo „OLO a.s.“).

*Elektronické prostriedky*

Komunikačné rozhranie**:** <https://josephine.proebiz.com>

Internetová adresa zákazky:<https://josephine.proebiz.com/sk/tender/30037/summary>

1. **PREDMET ZÁKAZKY A POSTUP VEREJNÉHO OBSTARÁVANIA** 
   1. Názov predmetu zákazky:

**Operatívny leasing osobných a úžitkových dodávkových vozidiel**

* 1. Spoločný slovník obstarávania (CPV):

Hlavný CPV kód:

***34100000-8 Motorové vozidlá, PA02-0 Prenájom leasing***

***34110000-1 Osobné automobily***

***34111100-9 Polododávky (automobil kombi)***

***34130000-7 Motorové vozidlá na prepravu tovaru***

***34115200-8 Motorové vozidlá na prepravu menej než 10 osôb***

***34136000-9 Dodávkové automobily***

***34136100-0 Ľahké dodávkové automobily***

***34136200-1 Dodávkové automobily skriňové***

***34144700-5 Úžitkové vozidlá***

***98300000-6 Rôzne služby***

* 1. ***Stručný opis predmetu zákazky***:

Predmetom zákazky je operatívny leasing osobných a úžitkových motorových vozidiel spolu so zabezpečením služieb súvisiacich s údržbou a prevádzkou motorových vozidiel, so zabezpečením povinného zmluvného poistenia a havarijného poistenia   
a ďalších služieb spojených s prevádzkovaním motorových vozidiel a s vybavovaním príslušnej administratívy.

Podrobné vymedzenie predmetu zákazky tvorí príloha č. 1 tejto výzvy na predkladanie ponúk *Opis predmetu zákazky*.

* 1. Uchádzač je povinný pripraviť a vypracovať svoju ponuku s odbornou starostlivosťou, pričom musí vychádzať z podkladov a podmienok stanovených v tejto výzve na predkladanie ponúk a v návrhu zmluvy (príloha č. 2 tejto zmluvy).
  2. Predmet zákazky je rozdelený na dve (2) časti:

**I. časť: Leasing osobných vozidiel kategórie M1**

**II. časť: Leasing dodávkových úžitkových vozidiel kategórie N1, M1**

* 1. ***Postup zadávania zákazky***: zákazka s nízkou hodnotou podľa § 117 zákona o verejnom obstarávaní prostredníctvom systému JOSEPHINE.
  2. Verejný obstarávateľ bude počas plnenia zadávať každú čiastkovú zákazku podľa pravidiel uvedených v rámcovej dohode.
  3. Postupy a úkony verejného obstarávateľa a záujemcu/uchádzača neupravené v tejto výzve, sa budú riadiť výlučne podľa ***zákona o verejnom obstarávaní***.
  4. Do procesu verejného obstarávania nie je zaradená elektronická aukcia.

1. **PREDPOKLADANÁ HODNOTA ZÁKAZKY** 
   1. Celková predpokladaná hodnota zákazky je **177 000,00** **EUR bez DPH**

(slovom: stosedemdesiatsedemtisíc eur):

1. časť zákazky – vo výške 63 000,00 EUR bez DPH
2. časť zákazky – vo výške 114 000,00 EUR bez DPH.
   1. Verejný obstarávateľ si vyhradzuje právo nezaradiť ponuku s návrhom na plnenie kritérií vyšším ako predpokladaná hodnota zákazky a takúto ponuku neprijať.
3. **TYP ZMLUVNÉHO VZŤAHU** 
   1. Výsledkom procesu verejného obstarávania bude uzatvorenie Rámcovej dohoda   
      o operatívnom leasingu motorových vozidiel a poskytovaní služieb (ďalej len „zmluva“).
   2. Zmluva bude uzatvorená podľa § 269 ods. 2 a § 630 a nasl. zákona č. 513/1991 Zb. Obchodný zákonník v znení neskorších predpisov a príslušných ustanovení zákona o verejnom obstarávaní.
   3. Zmluva sa uzatvára na nasledovné obdobie:

* **I. časť zákazky** - v prípade vozidiel kategórie M1 po dobu **36 mesiacov** od podpisu preberacieho protokolu alebo dosiahnutia počtu najazdených kilometrov vozidla 120 000 km
* **II. časť zákazky** - v prípade vozidiel kategórie N1, M1 po dobu **48 mesiacov** od podpisu preberacieho protokolu alebo dosiahnutia počtu najazdených kilometrov 152 000 km, podľa toho, ktorá z okolností nastane skôr.
  1. Podrobné vymedzenie zmluvných podmienok je uvedené v návrhu zmluvy (príloha č. 2 tejto výzvy).

1. **Miesto poskytnutia Predmetu zákazky**

Sídlo verejného obstarávateľa, Ivanská cesta 22, Bratislava

1. **Hlavné podmienky financovania**
   1. Predmet zákazky bude financovaný z vlastných zdrojov OLO a.s. Platba na základe faktúry. Faktúra bude mať 30-dňovú lehotu splatnosti odo dňa jej doručenia. Faktúra musí obsahovať všetky náležitosti riadneho daňového a účtovného dokladu v súlade   
      s príslušnými všeobecne záväznými právnymi predpismi.
   2. Platba bude realizovaná bezhotovostným platobným príkazom. Neposkytuje sa preddavok ani zálohová platba. Vyhotovená faktúra zo strany dodávateľa musí obsahovať všetky náležitosti daňového dokladu podľa zákona č. 222/2004 Z. z. o dani   
      z pridanej hodnoty v znení neskorších predpisov.
2. **Podmienky účasti uchádzačov**
   1. Hodnotenie splnenia podmienok účasti uchádzačov bude založené na splnení podmienok účasti týkajúcich sa osobného postavenia.

*Informácie a formálne náležitosti nevyhnutné na vyhodnotenie splnenia podmienok účasti*:

* Verejného obstarávania sa môže zúčastniť ten, kto spĺňa podmienky účasti týkajúce sa osobného postavenia v zmysle § 32 ods. 1, resp. § 32 ods. 4   
  a ods. 5 zákona o verejnom obstarávaní.
* Uchádzač preukazuje splnenie podmienok účasti ***osobného postavenia*** podľa § 32 ods. 1 zákona o verejnom obstarávaní:

- zápisom do zoznamu hospodárskych subjektov podľa § 152 ods. 1 zákona o verejnom obstarávaní, ktorý vedie Úrad pre verejné obstarávanie alebo

- predložením dokladov podľa § 32 ods. 2, ods. 4 a ods. 5 zákona o verejnom obstarávaní; vyžaduje sa predloženie kópií všetkých dokladov vrátane úradných prekladov, t. j. naskenované originály alebo úradne osvedčené kópie.

* Verejný obstarávateľ nemá oprávnenie získavať údaje z informačných systémov verejnej správy podľa § 32 ods. 3 zákona o verejnom obstarávaní, preto je potrebné doklady predložiť.

1. **Komunikácia a vysvetľovanie**
   1. Komunikácia, vysvetľovanie a dorozumievanie medzi verejným obstarávateľom   
      a záujemcami/uchádzačmi sa uskutočňuje v štátnom (slovenskom) jazyku výhradne prostredníctvom IS JOSEPHINE, prevádzkovaného na elektronickej adrese: <https://josephine.proebiz.com/sk/tender/30037/summary>.

Tento spôsob komunikácie sa týka akejkoľvek komunikácie a podaní medzi verejným obstarávateľom a záujemcami/uchádzačmi počas celého procesu obstarávania.

* 1. Na bezproblémové používanie systému JOSEPHINE je nutné používať jeden   
     z podporovaných internetových prehliadačov:
  + Mozilla Firefox verzia 13.0 a vyššia alebo
  + Google Chrome
  + Microsoft Edge.
  1. Samostatný dokument „Technické nároky systému JOSEPHINE“ si môžete stiahnuť [**TU**.](https://store.proebiz.com/docs/josephine/sk/Technicke_poziadavky_sw_JOSEPHINE.pdf)
  2. Každý hospodársky subjekt/záujemca má možnosť registrovať sa do systému JOSEPHINE pomocou hesla alebo pomocou občianskeho preukazu s elektronickým čipom a bezpečnostným osobnostným kódom (eID).
  3. Predkladanie ponúk je pri zákazkách s nízkou hodnotou umožnené aj neautentifikovaným hospodárskym subjektom.
  4. Záujemca si po prihlásení do systému JOSEPHINE v prehľade – zozname obstarávaní vyberie predmetné obstarávanie a vloží svoju ponuku do určeného formulára na príjem ponúk, ktorý nájde v záložke „Ponuky a žiadosti“.
  5. [Skrátený návod](https://store.proebiz.com/docs/josephine/sk/Manual_registracie_SK.pdf) registrácie Vás rýchlo a jednoducho prevedie procesom registrácie   
     v systéme JOSEPHINE na elektronickú komunikáciu v procese verejného obstarávania. Pre lepší prehľad tu nájdete tiež opis základných obrazoviek systému.
  6. Zásielka sa považuje za doručenú, ak jej adresát bude mať objektívnu možnosť oboznámiť sa s jej obsahom, t. j. ako náhle sa dostane zásielka do sféry jeho dispozície. Za okamih doručenia sa v systéme JOSEPHINE považuje okamih jej odoslania v systéme JOSEPHINE, a to v súlade s funkcionalitou systému.
  7. Ak je odosielateľom zásielky verejný obstarávateľ, tak záujemcovi, resp. uchádzačovi bude na ním určený kontaktný e-mail (zadaný pri registrácii do systému JOSEPHINE) bezodkladne odoslaná informácia, že k predmetnej zákazke existuje nová zásielka/správa. Záujemca, resp. uchádzač sa prihlási do systému a v komunikačnom rozhraní zákazky bude mať zobrazený obsah komunikácie – zásielky, správy. Záujemca, resp. uchádzač si môže v komunikačnom rozhraní zobraziť celú históriu o svojej komunikácii s verejným obstarávateľom.
  8. Ak je odosielateľom informácie záujemca, resp. uchádzač, tak po prihlásení do systému a predmetnej zákazky môže prostredníctvom komunikačného rozhrania odosielať správy a potrebné prílohy verejnému obstarávateľovi. Takáto zásielka sa považuje za doručenú verejnému obstarávateľovi okamihom jej odoslania v systéme JOSEPHINE v súlade s funkcionalitou systému.
  9. V prípade potreby objasniť informácie uvedené v tejto výzve a jej prílohách, ktoré sú potrebné na vypracovanie ponuky, môže ktorýkoľvek zo záujemcov požiadať o ich vysvetlenie výlučne prostredníctvom JOSEPHINE a za predpokladu, že   
     o vysvetlenie požiada minimálne dva (2) pracovné dni pred uplynutím lehoty na predkladanie ponúk.
  10. Ak si vysvetlenie informácií potrebných na vypracovanie ponuky hospodársky subjekt, záujemca alebo uchádzač nevyžiadal v stanovenej lehote alebo jeho význam je z hľadiska prípravy ponuky nepodstatný, verejný obstarávateľ nie je povinný predĺžiť lehotu na predkladanie ponúk.
  11. Ak verejný obstarávateľ identifikuje nezrovnalosti alebo nejasnosti v informáciách alebo dôkazoch, ktoré uchádzač poskytol v rámci svojej ponuky, verejný obstarávateľ požiada o vysvetlenie ponuky, ak je to potrebné i o predloženie dôkazov, prostredníctvom systému JOSEPHINE.
  12. Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa konkrétnej zákazky prostredníctvom notifikačných   
      e-mailov, aby v danej zákazke zaklikli tlačidlo „ZAUJÍMA MA TO“ (v pravej hornej časti obrazovky).
  13. Informácia o výsledku vyhodnotenia ponúk bude uchádzačom odoslaná prostredníctvom systému JOSEPHINE.
  14. V prípade vylúčenia uchádzača alebo ponuky z verejného obstarávania, verejný obstarávateľ oznámi túto skutočnosť uchádzačovi prostredníctvom systému JOSEPHINE.
  15. V prípade zrušenia postupu zadávania zákazky verejný obstarávateľ bezodkladne upovedomí všetkých uchádzačov o zrušení použitého postupu zadávania zákazky   
      s uvedením dôvodu.
  16. Verejný obstarávateľ umožňuje neobmedzený a priamy prístup elektronickými prostriedkami ku všetkým dokumentom potrebným na vypracovanie a predloženie ponuky v predmetnom obstarávaní.
  17. [Skrátený návod](https://store.proebiz.com/docs/josephine/sk/Skrateny_navod_ucastnik.pdf) vás rýchlo a jednoducho prevedie procesom prihlásenia, posielania správ a predkladaním ponúk v systéme na elektronizáciu verejného obstarávania JOSEPHINE. Pre lepší prehľad tu nájdete tiež opis základných obrazoviek systému. Ak budete potrebovať niektoré z informácií spresniť, máte vždy možnosť kontaktovať linku podpory Houston PROEBIZ.

1. **Predkladanie ponúk**
   1. Predkladanie ponúk je umožnené registrovaným (aj neautentifikovaným) hospodárskym subjektom.
   2. **Lehota na predkladanie ponúk: 02.09.2022 do 0900 h**
   3. Spôsob predkladania ponúk: prostredníctvom systému JOSEPHINE na adrese:

<https://josephine.proebiz.com/sk/tender/30037/summary>.

* 1. Ponuky, návrhy a ďalšie doklady a dokumenty vo verejnom obstarávaní sa predkladajú v štátnom jazyku a môžu sa predkladať aj v českom jazyku. Ak je doklad alebo dokument vyhotovený v inom ako štátnom jazyku alebo českom jazyku, predkladá sa spolu s jeho úradným prekladom do štátneho jazyka. Ak sa zistí rozdiel v obsahu dokladu alebo dokumentu predloženom podľa druhej vety, rozhodujúci je úradný preklad do štátneho jazyka.
  2. **Obsah ponuky:** 
     1. riadne vyplnená a podpísaná príloha č. 3 tejto výzvy – dokument „***Čestné vyhlásenie***“,
     2. riadne vyplnená a podpísaná príloha č. 4A a/alebo príloha č. 4B tejto výzvy – dokument „***Návrh na plnenie kritérií – časť I***“ a/alebo dokument „***Návrh na plnenie kritérií – časť II“***,
     3. dokument „***návrh zmluvy“*** (príloha č. 2 tejto výzvy) - podpísaný štatutárnym orgánom uchádzača alebo osobou oprávnenou konať za uchádzača, resp. za skupinu dodávateľov:
* návrh rámcovej dohody je záväzný a uchádzač nie je oprávnený svojvoľne meniť ustanovenia rámcovej dohody,

- uchádzač vyplní v rámcovej dohode požadované informácie (na určené miesta v ustanoveniach rámcovej dohody),

- **uchádzač predloží v rámci ponuky Prílohu č. 4 rámcovej dohody - vzorové znenie individuálnej leasingovej (čiastkovej) zmluvy**,

- rámcová dohoda môže byť podpísaná kvalifikovaným elektronickým podpisom osôb konajúcich v mene uchádzača alebo môže byť podpísaná listinne a v ponuke bude predložená oskenovaná (napr. formát „.pdf“).

* + 1. riadne vyplnená a podpísaná príloha č. 5A a/alebo príloha č. 5B tejto výzvy - dokument „***Vlastný návrh riešenia – časť I***“ a/alebo dokument „***Vlastný návrh riešenia – časť II***“,
    2. ***doklady a dokumenty, ktorými uchádzač preukazuje splnenie podmienok účasti*** podľa bodu 7 tejto výzvy,
    3. plnomocenstvo pre osobu, ktorá koná za uchádzača v procese verejného obstarávania, *v prípade, ak je to relevantné* (bez úradného osvedčenia podpisu splnomocniteľa).
  1. Neumožňuje sa predložiť variantné riešenie. Ak súčasťou ponuky bude aj variantné riešenie, toto variantné riešenie nebude zaradené do vyhodnotenia a bude sa naň hľadieť, akoby nebolo predložené.
  2. V prípade, ak za spoločnosť koná osoba oprávnená na základe plnej moci, verejný obstarávateľ vyžaduje, aby podpis splnomocniteľa bol úradne osvedčený. Doklad s úradne osvedčeným podpisom splnomocniteľa predloží úspešný uchádzač na základe žiadosti verejného obstarávateľa.
  3. V ponuke predloženej prostredníctvom systému JOSEPHINE v časti „Ponuky“ musia byť pripojené požadované naskenované doklady (odporúčaný formát je .pdf). Doklady musia byť k termínu predloženia ponuky **platné a aktuálne**. **V prípade, ak požadovaným dokladom končí platnosť alebo aktuálnosť (príp. účinnosť) počas plnenia zmluvy, uchádzač zabezpečí v dostatočnom časovom predstihu /t. z. v čase, ktorý je nevyhnutný na vybavenie nových dokladov/ vydanie nových dokladov, prípadne ich predĺženie.**
  4. V prípade, ak uchádzač využije možnosť predkladania konkrétnych dokladov na preukázanie splnenia podmienok účasti, je povinný originálne doklady alebo ich kópie (vrátane úradných prekladov) naskenovať a vložiť ich do systému ako súčasť ponuky. Uchádzač môže v ponuke predložiť aj kópie dokladov vrátane kópií v elektronickej podobe. Verejný obstarávateľ môže kedykoľvek počas priebehu verejného obstarávania požiadať uchádzača o predloženie originálu príslušného dokumentu, úradne osvedčenej kópie originálu príslušného dokumentu alebo zaručenej konverzie s cieľom overiť originalitu dokladov.
  5. Ak ponuka obsahuje **dôverné informácie**, uchádzač ich v ponuke viditeľne označí.
  6. Uchádzač môže predloženú ponuku doplniť, zmeniť alebo odvolať do uplynutia lehoty na predkladanie ponúk. Doplnenie alebo zmenu ponuky je možné vykonať prostredníctvom funkcionality webovej aplikácie JOSEPHINE v primeranej lehote pred uplynutím lehoty na predkladanie ponúk. Uchádzač pri zmene a odvolaní ponuky postupuje obdobne ako pri vložení prvotnej ponuky (kliknutím na tlačidlo Stiahnuť ponuku a predložením novej ponuky).
  7. Ponuku môžu predkladať všetky hospodárske subjekty (fyzické, právnické osoby alebo skupina fyzických alebo právnických osôb vystupujúcich voči verejnému obstarávateľovi spoločne).
  8. Verejného obstarávania sa môže zúčastniť skupina dodávateľov. V prípade, ak je uchádzačom skupina dodávateľov, takýto uchádzač je povinný predložiť doklad podpísaný všetkými členmi skupiny o nominovaní vedúceho člena oprávneného konať v mene ostatných členov skupiny v súvislosti s touto zákazkou.
  9. Verejný obstarávateľ nevyžaduje od skupiny dodávateľov, aby vytvorila právnu formu na účely účasti vo verejnom obstarávaní.
  10. V prípade, ak bude ponuka skupiny uchádzačov vyhodnotená ako úspešná, táto skupina bude povinná vytvoriť združenie osôb podľa relevantných ustanovení súkromného práva. Z dokumentácie preukazujúcej vznik združenia (resp. inej zákonnej formy spolupráce fyzických alebo právnických osôb) musí byť jasné a zrejmé, ako sú stanovené vzájomné práva a povinnosti, kto a akou časťou sa bude na plnení podieľať a skutočnosť, že všetci členovia združenia ručia za záväzky združenia spoločne   
      a nerozdielne.
  11. Uchádzač môže predložiť len jednu ponuku. Ak uchádzač v lehote na predkladanie ponúk predloží viac ponúk, verejný obstarávateľ prihliada len na ponuku, ktorá bola predložená ako posledná a na ostatné ponuky hľadí rovnako ako na ponuky, ktoré boli predložené po lehote na predkladanie ponúk.

1. **Otváranie a vyhodnotenie ponúk**
   1. Pod otváraním ponúk sa pri elektronicky predloženej ponuke rozumie jej *sprístupnenie* zástupcom verejného obstarávateľa v systéme JOSEPHINE.
   2. Po otvorení ponúk verejný obstarávateľ vyhodnotí ponuky podľa kritéria na vyhodnotenie ponúk stanovenej v tejto výzve. Verejný obstarávateľ vyhodnotí ponuky z hľadiska splnenia požiadaviek na predmet zákazky a preukázanie splnenia podmienok účasti u uchádzača, ktorý sa umiestni na prvom mieste v poradí po vyhodnotení ponúk na základe kritéria na vyhodnotenie ponúk.
   3. Ak verejný obstarávateľ identifikuje nezrovnalosti alebo nejasnosti v informáciách alebo dôkazoch, ktoré uchádzač poskytol, písomne požiada o vysvetlenie ponuky, ak je to potrebné aj o predloženie dôkazov, výlučne prostredníctvom systému JOSEPHINE spôsobom stanoveným verejným obstarávateľom v tejto výzve. Vysvetlením ponuky nemôže dôjsť k jej zmene. Za zmenu ponuky sa nepovažuje odstránenie zrejmých chýb v písaní a počítaní.
2. **KRITÉRIUm NA VYHODNOTENIE PONÚK** 
   1. Kritériom na vyhodnotenie ponúk je **najnižšia cena,** t. j. **najnižšia cena za predmet zákazky,** ktorá bude obsahovať všetky náklady súvisiace s predmetom zákazky, vypočítaná a vyjadrená v eurách a centoch bez DPH zaokrúhlená na dve (2) desatinné miesta (zaokrúhľuje sa matematicky).
   2. Cena za obstarávaný predmet zákazky musí byť stanovená podľa zákona Národnej rady Slovenskej republiky č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon Národnej rady Slovenskej republiky č. 18/1996 Z. z. o cenách v znení neskorších predpisov.
   3. Do konečnej ceny, ktorá bude zmluvnou cenou, musia byť započítané všetky výdavky uchádzača súvisiace s realizáciou predmetu zákazky podľa požiadaviek uvedených v opise predmetu zákazky a v zmluve, ktorá je prílohou č. 2 tejto výzvy. Záujemca je pred predložením svojej ponuky a pri určovaní cien predmetu zákazky povinný vziať do úvahy všetko, čo je nevyhnutné na úplné a riadne plnenie zmluvy, pričom do svojich cien zahrnie všetky náklady spojené s plnením predmetu zákazky.
   4. Ak uchádzač nie je platcom DPH, na túto skutočnosť upozorní verejného obstarávateľa.Ak uchádzač nie je platcom DPH, ním uvedená cena bude považovaná za konečnú aj v prípade, ak by sa počas plnenia predmetu zákazky stal platiteľom DPH. V prípade, ak uchádzač je platiteľom DPH, avšak jeho sídlo je v inom členskom štáte EÚ alebo sídli mimo EÚ, uvedie v ponuke cenu, ktorá bude rozdelená na ním navrhovanú cenu bez DPH, výšku DPH a cenu s DPH podľa slovenských všeobecne záväzných právnych predpisov (sadzba DPH 20%), aj keď samotnú DPH nebude v súlade s komunitárnym právom fakturovať.
3. **OCHRANA OSOBNÝCH ÚDAJOV** 
   1. Verejný obstarávateľ si dovoľuje upozorniť, že v priebehu predmetného verejného obstarávania dochádza k spracúvaniu osobných údajov dotknutých osôb na vopred vymedzený účel v súlade s Nariadením Európskeho parlamentu a Rady (EÚ) 2016/679 z 27.04.2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „GDPR“) a s vybranými ustanoveniami zákona č. 18/2018 Z. z. o ochrane osobných údajov a o zmene   
      a doplnení niektorých zákonov (ďalej len „zákon o ochrane osobných údajov“).
   2. Verejný obstarávateľ si dovoľuje upozorniť uchádzačov, aby pri príprave ponúk   
      a v priebehu verejného obstarávania dbali na povinnosti vyplývajúce z GDPR   
      a zo zákona o ochrane osobných údajov.
4. **Ďalšie informácie**
   1. Verejný obstarávateľ zabezpečí, aby v tomto verejnom obstarávaní nedošlo ku konfliktu záujmov, ktorý by mohol narušiť alebo obmedziť hospodársku súťaž alebo porušiť princíp transparentnosti a princíp rovnakého zaobchádzania. Verejný obstarávateľ v rámci opatrení podľa tohto bodu požaduje, aby záujemca, uchádzač, resp. člen skupiny dodávateľov vo všetkých fázach procesu verejného obstarávania postupoval tak, aby nedošlo k vzniku konfliktu záujmov.
   2. Záujemca/uchádzač/hospodársky subjekt je povinný bezodkladne po tom, ako sa dozvie o konflikte záujmov alebo o možnosti jeho vzniku, informovať o tejto skutočnosti verejného obstarávateľa.
   3. Informácie, ktoré uchádzač v ponuke označí za dôverné, nebudú zverejnené alebo inak použité bez predchádzajúceho súhlasu uchádzača, pokiaľ uvedené nebude v rozpore so zákonom o verejnom obstarávaní a inými všeobecne záväznými právnymi predpismi (napr. zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií)).
   4. Všetky náklady spojené s prípravou a predložením ponuky znáša uchádzač bez akéhokoľvek finančného alebo iného nároku voči verejnému obstarávateľovi   
      a to aj v prípade, že verejný obstarávateľ neprijme ani jednu z predložených ponúk, alebo zruší postup zadávania predmetnej zákazky.
   5. Verejný obstarávateľ si vyhradzuje právo neprijať ponuku a predmetnú zákazku kedykoľvek zrušiť. O takomto postupe bude verejný obstarávateľ uchádzačov bezodkladne informovať.

**PrílohY:**

Príloha č. 1 – dokument „Opis predmetu zákazky“

Príloha č. 2 – dokument „návrh zmluvy“

Príloha č. 3 – dokument „Čestné vyhlásenie“

Príloha č. 4 – dokument„Návrh na plnenie kritérií – časť I“,

dokument „Návrh na plnenie kritérií – časť II“

Príloha č. 5 – dokument „Návrh vlastného riešenia – časť I“

dokument „Návrh vlastného riešenia – časť II“

**UPOZORNENIE**

Ponuka uchádzača predložená po uplynutí lehoty na predkladanie ponúk sa elektronicky neotvorí, čo znamená, že nebude zaradená do vyhodnocovania ponúk. Z uvedeného dôvodu verejný obstarávateľ odporúča, aby záujemcovia nečakali s predložením ponuky na posledné okamihy pred uplynutím lehoty na predkladanie ponúk, a aby svoju ponuku predložili s dostatočným časovým predstihom.

V Bratislave dňa 17.08.2022